(Návrh)
NARIADENIE VLÁDY
Slovenskej republiky

z ... 2010,

ktorým sa ustanovujú podrobnosti o technických požiadavkách a postupoch posudzovania zhody na prostriedky ľudovej zábavy, zariadenia detských ihrísk a športovo-rekreačné zariadenia

Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon“) nariaďuje:

§ 1

(1) Do skupiny určených výrobkov podľa § 9 ods. 1 zákona patria
a)	prostriedky ľudovej zábavy,
b)	zariadenia detských ihrísk,
c)	športovo-rekreačné zariadenia.
(2)  Toto nariadenie vlády sa nevzťahuje na určené výrobky podľa osobitného predpisu).

§ 2

Na účely tohto nariadenia vlády sa rozumie
a)	prostriedkom ľudovej zábavy zariadenie aktivované ľudskou silou, ľudskou hmotnosťou, elektricky, pneumaticky, hydraulicky, mechanicky alebo pomocou iných zdrojov energie, ktoré je určené na zábavu alebo hru,
b)	zariadením detského ihriska zariadenie a konštrukcia vrátane dielcov a konštrukčných prvkov, s ktorým, v ktorom  alebo na ktorom sa dieťa môže hrať vnútri alebo vonku, samostatne alebo v skupine podľa  pravidiel  hry, ktoré sa môžu kedykoľvek meniť,
c)	športovo-rekreačným zariadením  zariadenie zostavené z jedného alebo viacerých systémov aktivity, nosných systémov a ak je to potrebné, z istiacich alebo bezpečnostných systémov, na ktoré je obmedzený prístup, vyžaduje dohľad a spôsobuje zvýšené psychické alebo fyzické zaťaženie používateľa.

§ 3

Prostriedok ľudovej zábavy, zariadenie detského ihriska alebo športovo-rekreačné zariadenie 
a)	musia byť vyrobené tak, aby boli dodržané najmenej bezpečnostné požiadavky  technických noriem),
b)	 nesmú byť uvedené na trh alebo do prevádzky, ak nespĺňajú požiadavky ustanovené týmto nariadením vlády.

§ 4

(1)	Pred uvedením prostriedku ľudovej zábavy, zariadenia detského ihriska  alebo športovo-rekreačného zariadenia na trh a pred ich uvedením do prevádzky sa ako postup posudzovania zhody použije posúdenie zhody podľa § 12 ods. 3 písm. b) a c) zákona. Podrobnosti o postupe posudzovania zhody sú uvedené v prílohe.
(2)	Ak sa prostriedok ľudovej zábavy, zariadenie detského ihriska alebo športovo-rekreačné zariadenie nevyrába sériovo,  ako postup posudzovania zhody sa použije overovanie zhody podľa § 12 ods. 3 písm. g) zákona. Tento postup posudzovania zhody sa použije aj vtedy, ak je pre prostriedok ľudovej zábavy, zariadenie detského ihriska alebo športovo-rekreačné zariadenie vhodnejší. Podrobnosti o postupe posudzovania zhody sú uvedené v prílohe.

§ 5

Vyhlásenie o zhode  podľa § 13 zákona obsahuje
a)	identifikačné údaje výrobcu alebo dovozcu
1. obchodné meno, miesto podnikania a identifikačné číslo, ak ide o fyzickú osobu – podnikateľa,
2. obchodné meno, sídlo alebo umiestnenie organizačnej zložky podniku a identifikačné číslo, ak ide o právnickú osobu,
b)	typové číslo, číslo výrobnej série alebo výrobné číslo prostriedku ľudovej zábavy, zariadenia detského ihriska alebo športovo-rekreačného zariadenia,
c)	 rok výroby, miesto výroby, názov, typ, krajinu pôvodu, opis a funkciu alebo výrobcom alebo dovozcom určený účel použitia prostriedku ľudovej zábavy, zariadenia detského ihriska alebo športovo-rekreačného zariadenia,
d)	použitý postup posudzovania zhody,
e)	technické normy a technické predpisy použité pri posudzovaní zhody,
f)	obchodné meno, sídlo, identifikačné číslo a identifikačný kód autorizovanej osoby a číslo a dátum vydania certifikátu na prostriedok ľudovej zábavy, zariadenie detského ihriska alebo športovo-rekreačné zariadenie,
g)	vyhlásenie výrobcu alebo dovozcu, že prostriedok ľudovej zábavy,  zariadenie detského ihriska alebo športovo-rekreačné zariadenie spĺňa technické požiadavky ustanovené týmto nariadením vlády,
h)	dátum a miesto vydania vyhlásenia o zhode, meno, priezvisko, funkciu a podpis výrobcu alebo dovozcu a odtlačok pečiatky výrobcu alebo dovozcu.

§ 6

Na  prostriedku ľudovej zábavy, zariadení detského ihriska alebo športovo-rekreačnom zariadení sa umiestňuje upozornenie  na riziká, ktoré nemožno odstrániť pri výrobe alebo umiestnení týchto výrobkov. Upozornenie musí byť čitateľné, vyhotovené v štátnom jazyku) a odolné voči vplyvom vonkajšieho prostredia.

§ 7

Požiadavky podľa tohto nariadenia vlády sa neuplatnia na prostriedok ľudovej zábavy, zariadenie detského ihriska alebo športovo-rekreačné zariadenie, ktoré bolo vyrobené alebo uvedené na trh v inom členskom štáte Európskej únie alebo v Turecku alebo bolo uvedené na trh v súlade s právom niektorého zo štátov Európskeho združenia voľného obchodu, ktorý je súčasne zmluvnou stranou Dohody o Európskom hospodárskom priestore.

§ 8

Toto nariadenie vlády bolo prijaté v súlade s právne záväzným aktom Európskej únie v oblasti technických noriem a technických predpisov).

§ 9

Toto nariadenie vlády nadobúda účinnosť 1. januára 2011.